als_Latn dik_Latn sag_Latn
Shtypi botëror 15.03.2017
Më poshtë vijon një përmbledhje e lajmeve kryesore, që janë publikuar sot e mërkurë, 15 mars 2017 nga mediat botërore.
PODCAST - Shtypi botëror 15.03.2017
Agjencia italiane e lajmeve “Askanews” – “Turqia do të ankohet për Holandën në OKB, OSBE dhe Këshillin e Evropës”
Turqia do të paraqesë në organet e larta ndërkombëtare një kërkesë kundërshtimi me arsyetimin se Holanda ka shkelur Konventën e Vjenës (për marrëdhëniet diplomatike). Në 11 mars Holanda kishte penguar me forcën e policisë ministren turke të hynte në konsullatën e Turqisë, e cila pranohet si territor i saj (territor turk) dhe e kishte deportuar atë. Kundër qytetarëve turq që ishin mbledhur për të protestuar ngjarjen policia holandeze kishte ndërhyrë me kuaj dhe qen policie. Tani Ankaraja këtë praktikë raciste do ta çojë në Kombet e Bashkuara (OKB), në Organizatën për Siguri dhe Bashkëpunim në Evropë (OSBE) dhe në Këshillin e Evropës. Turqia do të dorëzojë një kërkesë kundërshtimi ndaj Holandës, të cilën e akuzon për shkelje të Konventës së Vjenës për marrëdhëniet diplomatike, e cila vazhdon të jetë në fuqi që nga viti 1961 e këtej.
***
Agjencia angleze e lajmeve “Reuters” – “Nuk mjafton të falurit e Holandës”
Presidenti Rexhep Tajip Erdoan (Recep Tayyip Erdoğan) në një deklaratë që bëri pas anulimit të marrëdhënieve diplomatike të nivelit të lartë me Holandën paralajmëroi vendosjen e sanksioneve më të mëdha ndaj Holandës duke bërë të ditur se kriza diplomatike me këtë vend nuk mund të tejkalohet vetëm me një të falur që do të vinte nga autoritet holandeze. “Këshilli i Ministrave ka marrë disa masa, por ka shumë gjëra të tjera që mund të bëhen kundër Holandës”,- cilësoi Erdoan dhe shtoi “Do t’ua tregojmë patjetër atyre që mendojnë se mund të shpëtojnë vetëm me një ‘të falur të thatë’, në mënyrë që ta kuptojnë se çfarë gabimi kanë bërë”. Në mesin e masave që janë marrë kundër Holandës nuk bëjnë pjesë sanksionet ekonomike ose ndaj lëvizjes së lirë të qytetarëve të thjeshtë.
***
Televizioni publik i Holandës “Nos TV” – “Turqit në Holandë të mos votojnë për armiqtë e Turqisë”
Në thirrjen drejtuar turqve të Holandës Presidenti Erdoan kërkoi prej tyre që të mos votojnë për Partinë e Lirive (PVV) të Geert Wilders dhe kryeministrin Mark Rutte, kandidati i partisë liberale (VVD) në pushtet. Evropës nuk i vjen mirë nga fuqizimi i Turqisë, u shpreh Erdoan dhe duke iu referuar historisë së ndotur të Holandës në të kaluarën, rikujtoi se Holanda është përgjegjëse për masakrën që ndodhi në vitin 1995 në Bosnjë. “Ne i njohim ata që nga Srebrenica”, tha Erdoan dhe vijoi: “Ne mbajmë mend se me sa karakter të keq kanë qenë ata, se si i kanë masakruar 8 mijë boshnjakë”. Erdoani i ka telefonuar edhe manifestuesit turk, të cilin e kishte kafshuar qeni i policisë të shtunën në mbrëmje.” Ky manifestues, tha Erdoan, për tre muaj nuk do të jetë në gjendje të punojë”.
***
Radioja dhe agjencia ruse e lajmeve “Sputnik” – “Çavushollu: Nëse nuk vjen liberalizimi i vizave, marrim masa për Marrëveshjen e Refugjatëve”
Ministri i Punëve të Jashtme, Mevlut Çavushollu (Mevlüt Çavuşoğlu) tha se Ankaraja do të marrë masat e duhura në lidhje me marrëveshjen e ripranimit (të refugjatëve) në rast se Bashkimi Evropian (BE) nuk vendos për liberalizimin e vizave për qytetarët turq. “Po shikojmë që BE-ja po na sorollat. Edhe kufiri ynë ka një kufi. Qytetarët tanë kanë pritjet e tyre në këtë drejtim. Në qoftë se nuk vjen liberalizimi i vizave, atëherë ne do të hedhim hap në lidhje me marrëveshjen e refugjatëve, sepse kjo marrëveshje parashikonte: “ndalimin e valës së emigrantëve, ripranimin e tyre dhe liberalizimin e vizave”. Deri më sot Turqia i ka përmbushur angazhimet e saj që burojnë nga kjo marrëveshje, theksoi Çavushollu dhe shtoi: “Ne i kemi zbatuar deri në fund të gjitha detyrimet në lidhje me marrëveshjen e refugjatëve. Kemi respektuar çdo pikë të saj. Evropa të mos na sorollatë për çështjen e vizave, pasi edhe ne do të bëjmë atë që duhet”. Liberalizimi i vizave për shtetasit turk parashikohej të hynte në fuqi që vitin e kaluar.
als_Latn als_Latn als_Latn als_Latn als_Latn unk als_Latn als_Latn unk als_Latn als_Latn unk als_Latn als_Latn